Aragonés meyebal - Biquipedia, a enziclopedia libre

# Aragonés meyebal

### De Biquipedia

L'aragonés meyebal yera la forma d'o romanze aragonés que se feba serbir en os decumentos e testos d'a Edat Meya.

Ha plegato dica os nuestros días grazias á decumentos ofizials e obras literarias, prenzipalmén d'os sieglos XII y XIII.

## [editar] Fuens

- Elementos romanzes en testos latinos, en o clamato latín notarial aragonés.
- Testos romanzes: dende finals d'o sieglo XII y prinzipios d'o sieglo XIII.
- Toponimia.

En bels aspeutos as primeras fuens son millors que as segundas. Muitos carauters chenuinos no son representatos en as segundas fuens, porque se consideraban bulgars y ye una epoca en que o castellán se desembolica y ye un modelo pa os escribas aragoneses.

Entre os testos meyebals escritos en romanze tenemos o Liber Regum, Razón feita d'Amor, o Fuero de Tergüel d'o sieglo XIII, o Bidal Mayor, etz.

Á finals d'o sieglo XV a luenga escrita se castellaniza de tot, y ya no tiene fonetica aragonesa (-it-, -ll-, etz), os testos muestran una fonetica castellana de raso, eszeuto en a F- inizial. D'astí entabán os testos ofizials y literarios son ya en castellán, como unica muestra de testos meyo aragoneses tenemos l'alchamiato, a nivel popular o lesico fosiliza en os aspectos relazionatos con l'agricultura, ganadería y artesanía locals, adaptando a más gran parte d'os neolochismos d'o castellán y perdendo-sen muitos cultismos meyebals.

## [editar] Grafía

#### [editar] Consonans

- O fonema palatal liquido /l/ se representaba:
  - l: en a más gran parte d'os casos
  - ll: en palabras que en latín teneban l·l cheminata, á begatas terminos churidicos cultos: apellación, cancellado, y casos de ultracorrezión por confusión con os anteriors (ellectos, carcellería, carcell).
  - ll: en pronomes: ell', aquell.
  - ll: en bels toponimos con sufixo -uelo, -uela: Oriuella, Escoriuella y probablement Ruviellos.

- O fonema palatal lateral ll yera representato como:
  - li: mulier, milian
  - ly
  - l simpla: Foz la Viela 1279-1280.
  - yll: Val de Coneyllos sieglo XIII.
  - ll
  - lg: Castelgon, 1141.

- O fonema palatal nasal ñ yera representato como:
  - ni: Boltania, Fanianares, Irunia
  - in: Fainanas, Cabainnas, Peinnalen
  - ny: Boltanya, Cabanyas
  - gn: Savignaneco, estagno
  - nn: Irunna, Capannas.

- O fonema prepalatal africato sonoro yera representato como i, y, g
  - Iosa, iuso, iermano, Alfaiaria, 'Boria.

- O fonema prepalatal africano xordo yera representato egual: i, y, g, ch

- O fonema /V/ yera representato como uy como v y pronto se confundió con B. Yera fricatibo y no bilabial como en castellán meridional antigo y balenzián.

- O fonema /B/ yera representato como b

- O fonema /K/ yera representato como:
  - c: debán de u, a y o: casera, cubo
  - ch: debán de bocal belar
  - ch: en posizión interior: Rochafort, Gaschoniella
  - ch: en posizión final: Canyamach, Ornach, Avraych.
  - q: en casos como quenca, baquna.
  - qu: puet estar debant de totas as bocals: cuenqua, chiqua.
  - k: kuarros

## [editar] Fonetica

Os carauters chenerals d'a fonetica aragonesa. Comentaremos os siguiens casos:

#### [editar] Xordas interbocalicas

Gosan conserbar-sen en os testos latins d'a epoca de Remiro I. En os d'a epoca d'Alifonso I no, y aparixen iperorreuzions. En os testos romanzes no se troban guaire asobén casos de conserbazión.

#### [editar] Grupos inizials –PL-, -FL-, -CL-

Gosan alzar-sen, y en Nabarra son os zaguers carauters chenuinos que s'alzan en os testos.

#### [editar] -KT- > -it-

Os testos romanzes –ch- más asobén contra más tardanos sigan. Se beye que os testos destinatos a más chen y grau más gran de cultura tienen ch, y os de zerclos más chicoz muestran –it- dica finals d'o sieglo XV. A -ch- reflexa castellanización, pero tamién podería tener relazion con o fluxo cutiano de gascons y oczitans enta la Bal de l'Ebro.

En o sieglo XIV Fernandez d'Heredia y os suyos escribas gosan escribir -ch- (dichos, fechos) en cuenta de -it- (ditos, feitos), como en os testos notarials de l'Alto Aragón y l'Almunia.

Seguntes Bernard Pottier o grupo -it- se castellaniza entre 1468-1480 en testos cultos u ofizials, porque n'estos testos que estudea troba as palabras aragonesas feito, dito, leitera, peitos, dreito, güeito, bueito dica 1478, y as formas con -ch- son posteriors á 1469.

#### [editar] -LY-, -C'L-, -G'L- > -ll-

Gosan presentar-sen pero en o sieglo XV ya no tanto, mesmo en a toponimia: Val de Coneios, La Foz de la Vieia, etz. Ya á finals d'o sieglo XV trobamos a x castellana (Foz de la Viexa, Torrixos), que en cheneral sustituye a lo fonema g castellano n'estos casos en o sieglo XVI y se fa J en o sieglo XVIII. Seguntes Bernard Pottier o periodo de cambeo de -ll- enta -j- castellana, fricatiba palatal sonora allora, ye de 1485-1490, pero formas como tinalla aparixen encara en 1497.

## [editar] Morfolochía

#### [editar] Articlos

En os testos latinos os articlos romanzes que beyemos son:

- Lo, los, la, las son os casos que i trobamos más asobén.
- o, os, a, as, en poquez casos que probienen de l'Alto Aragón.
- Ero, era, ro, etz... en poquez casos, que probienen de l'Alto Aragón.

En os testos romanzes bi ha bels casos de lo, o, os, a, as, en toponimos, etz... pero en cheneral predomina o mesmo articlo que en castellán, y as mesmas formas contractas en o sistema:

- el, la, los, las
- del, de la, de los, de las.

#### [editar] Lumero

Os plurals gosan presentar-sen como en castellán en os testos romanzes, pero bi ha muitas eszeuzions, como podemos beyer en a Cronica de San Chuan de la Peña:

- ibers, corts, etz...

Á begatas estas eszepzions son toponimos que no s'acotrazian:

- Abolpillars (1155), Golpellars (1175), en o termino de Zaragoza, sieglos dimpués dimpués Golpellares.

#### [editar] Numerals

Güeito, Seize, que nomás los trobamos que en benasqués: Güeit, Setse.

#### [editar] Demostratibos

Formas con –i final en cuenta de –e:

- Esti, aquesti sobre tot en testos nabarros, teruelanos e rioxans d'o sieglo XI.

En a segunda persona:

- Eixe, eixa, eixo
- Exe, exa, exo
- Tamién aquexo (en o Fuero de Teruel chunto á exo)

#### [editar] Posesivos

- Lur, lurs ye posesibo de terzera presona de barios poseyedors

Bién d'o latín ILLORUM, en chenitibo plural y equibale á o rumano lor, italiano loro, franzés leur, oczitán lor y catalán llur

#### [editar] Berbos

- Os berbos gosan estar escritos como en castellán, pero en meyo d'as formas mayoritarias i trobamos as formas aragonesas chenuinas.

- -ez gosa presentarse como en castellán meyebal –ades u -ais, pocas begatas como -eds, -ez.

- Os indefinitos como en castellán –ia-, -aba, con eszeuzions: fevan, feua, exivan, requerivan, escrito tot con u, etz...en os testos notarials de l'Alto Aragón, y tamién en a Cronica de San Chuan de a Peña.
  - Et mudó los hy del monesterio de Clunyego de la órden de San Beneditto, qui á la ora pululiua et floriua en toda xpistiandat

- O pasato perfeuto simple gosa estar escrito como en castellán, pero beyemos a begatas formas en -oron.

#### [editar] Alberbios

Bi ha muitos alberbios rematatos en ment, contrastando con os charrars autuals on cuasi no se troban: tásamen, malamén, etz…, son en reyalidat cultismos. En Nabarra y Teruel aparixen como mentre, con r epentica que fa que no se pierda a –e final.

- Aprés < AD PRESSUM: dimpués

- Avant > Ab Ante. Usual en nabarro y aragonés meyebal. Güei ye debán y adebán.

- Encara: ye rechistrato en Nabarra y en Tergüel encara a finals d'o sieglo XV. Güei ye más propia de bariedaz orientals de l'aragonés.

- Plus: se rechistra en a Rioxa ya en as glosas emilianenses y en Aragón.

- Sus, suso < SURSUM: n'alto

- Chuso, Chus < DEORSUM. Ye escrito iuso, juso, aiuso, como en Benás güei, dichós

- Tantost: en seguida

#### [editar] Preposizions

- A, Ad, (cuan a palabra binién empezipia con bocal)

- - Ad aquel

- Cabo < Caput: chunto a. En una sauina qui staua cabo una penyuela.
- Çaga < ar sâqa: dezaga de

- Enta: ye común en aragonés y aparixe en o sieglo XIV en Nabarra. Güei esiste encara en Ansó, Embún, Benás y Campo. Ye más común a forma abrebiata ta. enta > ta

- Por, Pora, para: en aragonés a eboluzionato ta pa.

- Por a < Pro ad.
- Para < par < Per.

- Sin, Sines de, sinse < SINE

- Ensomo de : denzima de

- Desus de, Desuso de:

- Tro a, tro en, entro a < INTRO: dica

#### [editar] Conchunzions

- Car < QUARE: pus, porque. Se trobaba en nabarro y aragonés, igual que en oczitano, catalán, y franzés.
- Doncas: pus, por tanto. Como en oczitán doncas/donc, en franzés donc y en catalán doncs.
- JatSía

Categoría: Dialeutos de l'aragonés

##### Views

- Articlo
- Descusión
- Bersión autual

##### Mirar